অগস্ট মাস শুরু হয়ে গিয়েছে। সামনে স্বাধীনতা দিবস। সেও আসছে ডবল ছুটির আনন্দ নিয়ে। ১৫ অগাস্ট সোমবার। এবারও টানা তিন দিন ছুটি-ছুটি-ছুটি।
 একই রকম ছুটি বকরি ইদ উপলক্ষেও। ইদ ১২ সেপ্টেম্বর, সোমবার। মানে আবার তিনদিন।
এত ছুটির মধ্যে কয়েকটা ছুটি হারানোর কথাও জেনে রাখুন। অক্টোবরে বেশ কয়েকটা সাপ্তাহিক ছুটির দিন খেয়ে নিয়েছে বিশেষ পরব। ২ অক্টোবর গাঁধী জয়ন্তী, ১৬ অক্টোবর লক্ষ্মীপুজো, ৩০ অক্টোবার দীপাবলি, ২৫ ডিসেম্বর বড়দিন সবই রবিবারে। এ-কদিনের ছুটি নষ্টের জন্য চোখের জল ফেলতেই পারেন ছুটি-বিলাসী বাঙালি। হ্যাঁ, পুজোর মধ্যেও সপ্তমী, অষ্টমীও পড়েছে শনি ও রবিবারে। টানা ছুটির মধ্যে ওটুকুর জন্য মন খারাপের দরকার নেই।
এবার বছরের শেষ দিনটা। ৩১ ডিসেম্বর ২০১৬। বসের কাছে ছুটি চাইতে হবে না। শনিবার যে। সেই সঙ্গে একটা মন খারাপের খবর। ২০১৭ শুরুই হবে ছুটি নষ্ট দিয়ে। পয়লা জানুয়ারি রবিবার।